**napirend**

**E l ő t e r j e s z t é s**

**Salföld Község Önkormányzata Képviselő-testületének**

**2017. július 17-én**

**tartandó rendkívüli ülésére**

**Tárgy: Partnerségi egyeztetés szabályairól szóló rendelet elfogadása.**

**Előterjesztő: Fábián Gusztáv polgármester**

**Előkészítette: Tóthné Titz Éva jegyzőt helyettesítő aljegyző**

Tisztelt Képviselő-testület !

Az Országgyűlés a magyarországi települések jellegzetes értékeinek és arculatának megóvása, kialakítása és az épített és természeti környezet egységes védelme érdekében megalkotta a településkép védelméről szóló 2016. évi LXXIV törvényt (a továbbiakban: törvény).

A törvény alapján önkormányzatnak rendeletben kell megállapítani a településkép védelmi elemeit, követelményeit és felelősségi viszonyait, annak érdekében, hogy az építmények tervezése, építése folyamán a hagyományt őrző táji építészeti értékek megőrzésre kerüljenek.

A törvény értelmében az önkormányzat Képviselő-testülete legkésőbb 2017. október 1. napjáig köteles megalkotnia vagy módosítania a településképi rendeletét.

A településképi rendelet szakmai megalapozása érdekében településképi arculati kézikönyv készül. A kézikönyv tartalmi elemeit, elfogadásának rendjét a 314/2012 (XI.8.) számú Kormányrendelet (továbbiakban: Kr.) határozza meg.

A Kr. 28. §-a értelmében, a koncepciót, stratégiát, a településrendezési eszközöket **kézikönyvet és a településképi rendeletet** a partnerségi egyeztetés szabályai szerint az érintettekkel /lakosság, érdekképviseleti, civil és gazdálkodó szervezetekkel/ a feladat jellegének és a helyi adottságoknak megfelelően előzetesen egyeztetni kell.

**A Kr. 29. § előírásai szerint az egyeztetési eljárást megelőzően az önkormányzatnak meg kell alkotnia partnerségi rendeletét.** A partnerségi rendeletben meg kell határozni a tájékoztatás módját és eszközeit, a partnerek által adott javaslatok, vélemények megadásának módját és határidejét, nyilvántartásának módját, az el nem fogadott partnerségi javaslatok, vélemények indokolásának módját, dokumentálásuk, nyilvántartásuk rendjét, továbbá az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.

A fentieknek megfelelően a rendelet tervezet elkészítésre került.

**INDOKOLÁS**

Az 1.§-ban a rendelet hatálya került megállapításra.

A 2. §-ban a partnerek meghatározása került megállapításra.

A 4.§- 8.§-ban a partnerek tájékoztatásának módja és eszközei kerültek szabályozásra.

A 9.§- 11.§-ban **a javaslatok, vélemények dokumentálásának, elfogadásának és nyilvántartásának módja.**

**A 12.§-13.§-ban az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések kerültek meghatározásra.**

A 14.§-ban a rendelet hatályba lépése került szabályozásra az átmeneti rendelkezésekkel együtt.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: **Salföld Község Önkormányzat** **Képviselő-testületének …./2017. (…….) önkormányzati rendelete a településfejlesztéssel, településrendezéssel  és településkép-érvényesítéssel összefüggő partnerségi egyeztetés helyi szabályairól**

Társadalmi-gazdasági hatása: A partnerségi egyeztetésről szóló rendelet megalkotásával a partnerek aktív részvételének a lehetőségét biztosítjuk az eljárási folyamat alatt, ezáltal a településfejlesztési dokumentumok társadalmi elfogadottsága is biztosított.

Költségvetési hatása: A település költségvetésében a forrás biztosítani szükséges.

Környezeti, egészségi következményei: nincs

Adminisztratív terheket befolyásoló hatása: A partnerségi egyeztetés új szabályainak alkalmazása a korábbihoz képest több adminisztrációs feladattal jár.

Egyéb hatása: nincs.

A rendelet megalkotásának szükségessége: a településfejlesztési dokumentumok megalkotása során teljes körűen biztosított legyen a partnerek /lakosság, civil szervezetek stb./ tájékoztatása.

A rendelet megalkotása elmaradása esetén várható következmények: a rendelet megalkotásának elmaradása esetén, annak következményeként jogszabálysértés valósulna meg.

A rendelet alkalmazásához szükséges feltételek: - személyi, szervezeti, tárgyi, pénzügyi: Települési főépítész alkalmazása szükséges a dokumentumok készítése, módosítása idejére, valamint biztosítani szükséges a megjelenítési felületek folyamatos meglétét, frissítését, karbantartását.

**Salföld Község Önkormányzat** **Képviselő-testületének**

**…./2017. (…….) önkormányzati rendelete**

**a településfejlesztéssel, településrendezéssel  és településkép-érvényesítéssel összefüggő partnerségi egyeztetés helyi szabályairól**

Salföld Község Önkormányzata Képviselő-testülete az Alaptörvény 32. cikk (2) bekezdésének első fordulatában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva - figyelemmel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Korm. rendelet 29. §-ában foglaltakra is – a következőket rendeli el:

**1.    A rendelet hatálya**

**1. §** E rendelet hatálya Salföld településfejlesztési koncepciójának, integrált településfejlesztési stratégiájának, településrendezési eszközeinek, településképi arculati kézikönyvének és településképi rendeletének készítése, módosítása során a 3. § szerinti partnerekre, valamint a partnerségi egyeztetés szabályaira terjed ki.

**2. §** Salföld településfejlesztési koncepciójának (a továbbiakban: koncepció), integrált településfejlesztési stratégiájának (a továbbiakban: stratégia), településrendezési eszközeinek, településképi arculati kézikönyvének és településképi rendeletének vagy azok módosításának a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Korm. rendelet) és jelen rendeletben meghatározott szabályok szerint történik.

**2. A partnerek meghatározása**

**3. §** A partnerségi egyeztetésben az alábbi természetes személyek, jogi személyek és jogi személyiséggel nem rendelkező szervezetek (a továbbiakban: partnerek) vehetnek részt:

a) a település közigazgatási területén ingatlannal rendelkezni jogosult természetes vagy jogi személy vagy jogi személyiséggel nem rendelkező szervezet,

b) a Salföldi székhellyel, telephellyel rendelkező gazdálkodó szervezet,

c) a Salföldi székhellyel bejegyzett civil szervezet,

d) a környezet védelmének általános szabályairól szóló 1995. évi LIII. törvény 98. § (2) bekezdés c) pontja alapján a településrendezési eszközök véleményezési eljárásába - a partnerségi egyeztetés megkezdése előtt legalább 30 napnál korábban - a polgármesternél írásban bejelentkező egyéb szervezet.

**3. A partnerek tájékoztatásának módja és eszközei**

**4. §** (1) **Koncepció vagy stratégia készítése** esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.salfold.hu honlapon közzétett hirdetmény útján,

c) lakossági fórum keretén belül szóban történik.

(2) **A koncepció és a stratégia módosítása** esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.salfold.hu honlapon közzétett hirdetmény útján történik.

**5. §** **Településképi arculati kézikönyv** (a továbbiakban: kézikönyv), **településképi rendelet készítése vagy módosítása** esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.salfold.hu honlapon közzétett hirdetmény útján, továbbá

c) lakossági fórum keretén belül szóban történik.

**6. §** (1) **Településrendezési eszközök teljes eljárásban** történő készítése, módosítása esetén a partnerek tájékoztatása – a Korm. rendelet szerinti előzetes és munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.salfold.hu honlapon közzétett hirdetmény útján,

c) lakossági fórum keretén belül szóban történik.

(2) **Településrendezési eszközök egyszerűsített eljárásban** történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.salfold.hu honlapon közzétett hirdetmény útján,

c) lakossági fórum keretén belül szóban történik.

 (3) **Településrendezési eszközök tárgyalásos eljárásban** történő készítése, módosítása esetén – a (4) bekezdés szerinti eset kivételével, - a partnerek tájékoztatása az elkészült tervezetről, - a Korm. rendelet szerinti munkaközi tájékoztató keretében –

a) közterületen elhelyezett önkormányzati hirdetőfelületen,

b) a www.salfold.hu honlapon közzétett hirdetmény útján, továbbá

c) lakossági fórum keretén belül szóban történik.

(4) **Településrendezési eszköz készítésének vagy módosításának tárgyalásos eljárása során**, **a Kormány által rendeletben kihirdetett veszélyhelyzet esetén**, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében, - a www.salfold.hu honlapon közzétett hirdetmény útján történik.

(5) **Településrendezési eszközök állami főépítészi eljárásban** történő készítése, módosítása esetén a partnerek tájékoztatása az elkészült tervezetről – a Korm. rendelet szerinti munkaközi tájékoztató keretében – a www.salfold.hu honlapon közzétett hirdetmény útján történik.

**7. §** (1) **A hirdetménynek – előzetes tájékoztató esetén** - **tartalmaznia kell**:

a) a Korm. rendelet 37. § (3) bekezdésében foglaltakkal összhangban az érintett államigazgatási szervek számára tájékoztatásra bocsájtott dokumentumot,
b) a partnerek észrevételeinek benyújtására nyitva álló határidőt és
c) a postacímet vagy elektronikus levélcímet, ahova az észrevétel megküldhető.

(2) **A hirdetménynek – munkaközi tájékoztató esetén - tartalmaznia kell**:
a) az érintett államigazgatási szervek számára tájékoztatásra bocsájtott dokumentumokat, tárgyalásos és állami főépítészi eljárás esetén, legalább a tervezet összefoglaló leírását és az elkészült jóváhagyandó munkarészeket,
b) a partnerek észrevételeinek benyújtására nyitva álló határidőt és
c) a postacímet vagy elektronikus levélcímet, ahova az észrevétel megküldhető.

**8. §** A lakossági fórum összehívására és lebonyolítására a Salföld Község Önkormányzat Képviselő-testülete Szervezeti és Működési Szabályzatáról szóló önkormányzati rendeletében a közmeghallgatásra vonatkozó szabályozás az irányadó.

**4. A javaslatok, vélemények dokumentálásának, elfogadásának és nyilvántartásának módja**

**9. §** (1) A partnerek a lakossági fórumon szóban észrevételt tehetnek, amelyet jegyzőkönyvbe kell foglalni. A lakossági fórumot követő 8 napon belül, valamint lakossági fórum hiányában a hirdetmény közzétételétől számított 8 napon belül a partnerek írásos észrevételeket tehetnek az alábbi módokon:

a)    papíralapon a Polgármesternek címezve, Salföld Község Önkormányzatának címére (8256 Salföld, Kossuth Lajos utca 27.) történő megküldéssel, vagy
b)    elektronikus levélben a hirdetményben meghatározott e-mail címre történő megküldéssel, amennyiben a hirdetmény ilyet tartalmaz.

(2) Azt a partnert, aki az (1) bekezdés szerint közétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni, az egyeztetési további szakaszaiban és elfogadási szakaszban egyaránt.

(3) Tárgyalásos eljárásban, az egyezető tárgyalás vonatkozásában az eljárásban érintett partnernek az egyeztető tárgyalást megelőző partnerségi egyeztetésben jogszabályon alapuló ellenvéleményt tett partnert kell tekinteni.

(4) Az (1) bekezdés szerint beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

(5) Azt a partnert, aki a partnerségi egyeztetés során határidőn belül véleményt nem adott, vagy adott, de a (4) bekezdés szerinti meghívásos egyeztető tárgyaláson a meghívás ellenére nem vett részt, kifogást nem emelő partnernek kell tekinteni, az egyeztetés további szakaszaiban és elfogadási szakaszban egyaránt.

(6)    A beérkezett javaslatokat, véleményeket a főépítész az (1) bekezdésben megjelölt határidő elteltét követően továbbítja az arculati kézikönyv, településképi rendelet, fejlesztési dokumentum vagy a településrendezési eszköz készítésével megbízott tervezőnek.

(7)    A tervező a véleményekkel, javaslatokkal kapcsolatos szakmai véleményét – a tervezési szerződésben megállapított határidőben - megküldi az önkormányzat részére, a Polgármesternek címezve.

(8)    A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

**10. §** (1) A beérkezett vélemények, javaslatok elfogadásáról vagy el nem fogadásáról, az el nem fogadás indokolásáról– a (2) bekezdésben foglalt kivétellel -a képviselő-testület dönt.

(2)    Településrendezési eszköz tárgyalásos vagy állami főépítészi eljárásban történő lefolytatása esetén a beérkezett partneri vélemények, javaslatok elfogadásáról vagy el nem fogadásáról, az el nem fogadás indokolásáról a Polgármester dönt.

(3) Minden a partnerségi egyeztetéssel kapcsolatos Korm. rendeletben és jelen rendeletben nem szabályozott kérdésben a Polgármester dönt, a vonatkozó eljárási szabályok megtartása mellett.

**11. §** (1) A jelen rendeletben foglaltak szerint beérkezett véleményeket, javaslatokat a főépítész a tárgy és az eljárási szakasz rögzítésével, a beérkezés sorrendjében nyilvántartja.

(2) Az (1) bekezdés szerinti nyilvántartás legalább az alábbiakat tartalmazza:
a) a véleményező, javaslattevő nevét, továbbá lakhelyét, székhelyét, vagy telephelyét,

b) a vélemény beérkezésének időpontját,
c) a vélemény, javaslat rövid tartalmát,
d) a véleményezési szakasz lezáró, vagy a 10. § (2) bekezdés szerinti döntést követően

a véleményt, javaslatot elfogadó, vagy elutasító képviselő-testületi határozat számát, illetve a Polgármester döntését.

(3) Az (1) bekezdés szerinti dokumentumokat a közfeladatot ellátó szervek iratkezelésére vonatkozó szabályok szerint, az ott meghatározott határidőig kell őrizni.

**5. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések**

**12. §** A Polgármester – a feladatkör szerint illetékes szervezeti egységek útján – gondoskodik az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről, a www.salfold.hu honlapon. A honlapon történő közzététel nem mentesít a Korm. rendelet 43. §-a és 43/B. §-a szerinti egyéb közzétételi szabályok teljesítése alól.

**13. §** Az elfogadott koncepcióról, stratégiáról és ezek módosításáról szóló, a Korm. rendelet 30. § (13) bekezdésben foglaltak szerinti tájékoztatásról a polgármester a főépítész útján gondoskodik.

**7. Záró rendelkezések**

**14. §** (1) Ez a rendelet a kihirdetését követő napon lép hatályba.

(2) Ezen rendelet rendelkezéseit a rendelet hatályba lépését követően induló egyeztetési eljárásokban kell alkalmazni.

 Fábián Gusztáv Tóthné Titz Éva

 polgármester jegyzőt helyettesítő aljegyző

A kihirdetés napja: 2017. július …. Tóthné Titz Éva

 jegyzőt helyettesítő aljegyző